Niðurstaða í fræðslumálum liggur fyrir eftir viku Töluvert margir íbúar Borgarbyggðar bíða nú fregna af hvaða ákvörðun sveitarstjórn hyggst taka varðandi sparnað í fræðslumálum , en eins og kunnugt er hafa verið lagðar til nokkrar útfærslur sem sumar fela í sér fækkun grunnskóla í sveitarfélaginu . Upphaflega stóð til að ákvörðun yrði tekin fyrir síðustu mánaðamót en nú er ljóst að hún verður ekki tekin fyrr en í næstu viku og líklega ekki gerð opinber fyrr en á sveitarstjórnarfundi fimmtudaginn 17. desember . “ Það liggur fyrir að þessi ákvörðun þarf að vera tekin áður en fjárhagsáætlun sveitarfélagsins fer til fyrri umræðu í sveitarstjórn . Hún verður rædd á þessum fundi og þá mun jafnframt liggja fyrir hversu langt verður gengið í niðurskurði í fræðslumálum , ” sagði Páll S Brynjarsson í samtali við Skessuhorn . Byggðaráð mun í dag koma saman á óformlegum vinnufundi þar sem meðal annars væntanleg stækkun dvalarheimilisins ber á góma .